KIRJALLINEN KYSYMYS E-3808/00 esittäjä(t): Neil MacCormick (Verts/ALE) komissiolle. Lettori-virat Italian yliopistoissa.



Virallinen lehti nro 174 E , 19/06/2001 s. 0149 - 0150



KIRJALLINEN KYSYMYS E-3808/00 esittäjä(t): Neil MacCormick (Verts/ALE) komissiolle (7. joulukuuta 2000) Aihe: Lettori-virat Italian yliopistoissa Lokakuun 24. päivä 2000 päivätyssä kirjeessä, jonka Italian ulkomaalaisten luennoitsijoiden yhdistyksen puheenjohtaja David Petrie sai puheenjohtaja Prodin toimistolta, komissio toteaa, että vain Italian lainsäädäntö voi säädellä henkilöiden ammatillista asemaa Italian yliopistoissa. Katsooko komissio siis, ettei italialainen laki voi olla ristiriidassa yhteisön lainsäädännön määräysten kanssa? Eikö tämä olisi ristiriidassa ylintä määräysvaltaa ja välitöntä vaikutusta koskevien periaatteiden kanssa? Voiko komissio vahvistaa, että Italian tai jonkin muun jäsenvaltion hyväksymää lainsäädäntöä ei voida soveltaa silloin, kun se on ristiriidassa perussopimusten tai muun sitovan yhteisön lainsäädännön kanssa? Voiko komissio kertoa, miksi se pitää lettori-viran haltijoiden oikeuksia koskevia Italian lain N:o 236/95 määräyksiä yhdenmukaisina EU:n lainsäädännön kanssa? Estääkö yhteisön valvonnan se, että laki koskee yliopistovirkoja, jotka Italiassa katsotaan siviilihallinnon viroiksi? Voiko komissio lisäksi kertoa, mihin toimiin se aikoo ryhtyä parlamentin 27. lokakuuta 2000 antaman päätöslauselman vuoksi? Anna Diamantopouloun komission puolesta antama vastaus (15. helmikuuta 2001) Komissio on arvoisan parlamentin jäsenen kanssa samaa mieltä siitä, että yhteisön lainsäädännön yleisen periaatteen mukaan yhteisön lainsäädännön kanssa ristiriidassa olevaa kansallista säännöstä ei saa soveltaa. Komissio ei kuitenkaan katso, että Italian laki 236/1995 olisi itsessään ristiriidassa yhteisön lainsäädännön kanssa siltä osin kuin siinä säädetään vieraiden kielten luennoitsijoiden työhönoton edellytyksistä ja heidän pääasiallisista työtehtävistään sekä viitataan käytännön työehtojen osalta asianmukaisen tason työehtosopimuskäytäntöön. Lisäksi laissa vahvistetaan ennen lain voimaantuloa virassa olleiden lehtoreiden saavutetut oikeudet. Komissio katsoo näin ollen, että kyseisessä sääntelyssä ei nähtävästi syrjitä muiden valtioiden kansalaisia ja että säännös vastaa niitä oikeusperiaatteita, joita Italiassa sovelletaan muutettaessa tai tarkistettaessa Italian valtion lukuun työskentelevien ammattiryhmien oikeudellista asemaa. Kansalaisilta on kuitenkin saatu useita valituksia ja asiasta on kerätty huomattava määrä tietoa, ja näiden seikkojen perusteella komissiolla on riittävät todisteet siitä, että huolimatta lain 236/1995 säännöksistä useissa yliopistoissa on sovellettu kyseistä sääntelyä tavalla, joka on eräiltä osin ristiriidassa lehtoreiden saavutettujen oikeuksien kanssa. Vaikka opetus- ja muun henkilökunnan organisaatio ei kuulukaan komission toimivaltaan, komissio on voinut päätellä, että aiemmin lehtoreina toimineiden henkilöiden, jotka eivät yleensä olleet Italian kansalaisia, saavutettujen oikeuksien riittämätön turvaaminen saattaisi olla yhteisön lainsäädännön vastaista. Näillä perusteilla ja 27 päivänä lokakuuta 2000 lehtoreista (lettori) tehdyn Euroopan parlamentin päätöslauselman huomioon ottaen komissio vahvistaa, että se on aloittanut rikkomista koskevan menettelyn Italiaa vastaan yhteisöjen tuomioistuimessa. Komission kanne perustuu siihen, että lehtoreiden saavutettuja oikeuksia ei ole turvattu riittävästi useissa Italian valtionyliopistoissa sovellettaessa lakia 236/1995. Komissio katsoo että rikkomista koskevalla kanteella saavutetaan komission tehtäväalueella asianmukainen oikeudellinen tasapaino Italian valtion oikeutetun toimivallan ja Euroopan kansalaisten oikeuksien turvaamista koskevan komission toimivallan välillä.